Hissitön talo ei kiinnosta ikääntyviä ja lapsiperheitä.

Hissitön talo ei kiinnosta ikääntyviä ja lapsiperheitä. Simo Pitkänen / Yle

Kyläreissut venähtävät joskus pitkiksi. Isännöintipäällikkö Seppo Mannerin mukaan erityisesti tyttö- ja poikaystävät majailevat vuokralaisten vieraina turhan pitkään. Ilmoitus muutosta pitäisi tehdä periaatteessa jo viikon sisällä.

Venähtäneistä kyläreissuista ilmoituksen isännöitsijä saa useimmiten naapureilta. Moni hämmästelee, miksi yhden vuokraamasta asunnosta poistuu aamuisin kaksi henkilöä.

Toisten asioihin puuttumisesta saa usein kerrostalokyttääjän maineen. Taloudestaan tarkat asukkaat kiittävät kuitenkin ylimääräisten majoittujien käräyttämisestä.

– Usein tyttö- tai poikaystävät tai opiskelijakaverit eivät siirrä kirjojaan taloon. Heiltä on aika vaikea saada vesimaksuja perittyä. Tieto tällaisista tapauksista tulee isännöitsijän tietoon lähinnä taloyhtiön muilta asukkailta, kertoo isännöintipäällikkö Seppo Manner Porin Isännöintikeskuksesta.

Vieraat liikkuvat harmaalla alueella

Seppo Manner myöntää, että vieraat liikkuvat taloyhtiön säännöissä harmaalla alueella.

– Normaali säädös on, että viikon sisällä pitäisi tehdä ilmoitus, jos asuminen muuttuu vakinaiseksi. Tieto menee maistraattiin ja taloyhtiöön. Sen seurauksena saadaan asukas talonkirjoihin ja vesimaksut laskutukseen.

Vaikka vieras jäisikin yökylään lähes päivittäin, ei hän välttämättä koe asuvansa talossa vakinaisesti. Hän saattaa myös maksaa oman vesimaksunsa muualle. Tällaisissa tapauksissa vesimaksun periminen vieraalta voi olla jopa mahdotonta. Moni taloyhtiö puuttuukin tilanteeseen vasta, kun vieras on selkeästi asettunut taloksi.

Lain mukaan muuttoilmoitus pitää tehdä maistraattiin viikon sisällä pysyvästä muutosta. Pysyvän muuton määritelmä on tässäkin tulkinnanvarainen. Maistraatin ohjeiden mukaan tilapäinen oleskelu toisessa osoitteessa saa kestää jopa kolme kuukautta.

Juttuun lisätty klo 15:38 tieto maistraatin kannasta tilapäiseen oleskeluun.